| *Callosobruchus chinensis* |
| --- |
|  |
| Clasificación científica |
| 

|  |  |
| --- | --- |
| Reino: | Animalia |
| Filo: | Arthropoda |
| Clase: | Insecta |
| Orde: | Coleoptera |
| Suborde: | Polyphaga |
| Infraorde: | CucujiformiaClado: Phytophaga |
| Superfamilia: | Chrysomeloidea |
| Familia: | Chrysomelidae |
| Xénero: | *Callosobruchus* |
| Especie: | ***C. chinensis*** |

 |
| Nome binomial |
| *Callosobruchus chinensis*Linnaeus, 1758 |

***Callosobruchus chinensis*** é unha especie común de escaravellos crisomélidos da subfamilia Bruchinae, que é unha praga dos lugares onde se almacenan moitos tipos de legumes. Esta especie ten un estilo de vida e hábitat moi similar á de *Callosobruchus maculatus* e é moi fácil confundilos. Este escravello está distribuído nas rexións tropicais e subtropicis do mundo. *C. chinensis* é unha das pragas máis daniña para a industria dos legumes debido a que ten unha dieta xeneralizada de legumes e unha ampla distribución.

O primeiro rexistro da descrición de *C. chinensis* fíxose na China, de onde este animal toma o seu nome específico.

Hábitat e distribución
----------------------

*C. chinensis* ten un patrón de distribución cosmopolita e foi detectado na maioría dos países debido á exportación comercial de feixóns. Porén, a área natural de distribución deste escaravello son as rexións tropicais e subtropicais de Asia, e as súas poboacións creceron enormemente desde que se estendeu o cultivo e distribución de legumes. A súa distribución está moi influenciada pola produción humana, porque só viven de legumes que sexan adecuados para eles, xa que se aparean sobre elas e as súas larvas e adultos se alimentan delas.

Algunhas das plantas hóspedes deste escaravelolo son o feixón chinés *Vigna radiata*, as lentellas, o *Cajanus cajan*, o caupí (*Vigna unguiculata*), garavanzos e outras especies, aínda que poden vivir de moitos máis legumes hóspedes. En hábitats tropicais as especies que prefire son a *Vigna radiata* e os garavanzos.

Chega ao tamaño necesario para poñer ovos e infestar os legumes nos meses de xullo-agosto.

Descrición
----------

*C. chinensis* é un pequeno insecto que crece como adulto ata os 5 mm de lonxitude. A diferenza dos Curculionidae, *C. chinensis* non ten "morro". O estado adulto ten cor castaña con manchas negras e grises sobre o corpo. O abdome da femia é lixeiramente máis longo que os élitros e é branco con dous puntos negros ovais. Os adultos poden voar e dispersarse así doadamente a outros campos e lugares de almacenamento de legumes.

Esta especie mostra certo dimorfismo sexual, xa que a femia é máis grande e pesada que o macho. As antenas son pectinadas nos machos pero serradas nas femias.

As larvas son branco amareladas con patas reducidas. As pupas son catañas escuras e a pupación ocorre dentro do legume. Os ovos aparecen en solitario e teñen cor amarelo que se fai opaco cando eclosionaron. Os ovos son moito máis pequenos en áreas nas que hai gran densidade de poboación destes animais para así acomodarse á competición polos recursos no legume, o que ten como resultado adultos máis pequenos e menos larvas viables.

Ciclo de vida
-------------

As femias poñen os ovos directamene sobre a superficie do legume un por un, movéndose para poñer o seguinte ovo a outra parte do legume ou a outro legume dependendo da competencia con outras femias e a cantidade de legumes dispoñibles. Poden poñer ata 90 ovos despois dunha soa fecundación. A fecundidade está en relación co legume que están usando como hóspede e da fitness da femia. Os ovos xeralmente eclosionan de 3 a 5 días despois e as novas larvas entérranse dentro do legume, onde permenecen o resto do seu desenvolvemento. A larva mastiga o legume facendo túneles ata que está lista para pupar.

Os adultos maduros emerxen do legume mordéndoo e facendo unha abertura de saída de forma circular desde o seu casulo uns 25 días despois de eclosionaren. Os escaravellos adultos viven dúas semanas unha vez que saíron da pupa.

Reprodución
-----------

Os machos de *C. chinensis* teñen longos escleritos xenitais situados ao final do seu órgano copulador. Este utilízase para transferir o esperma con grande efectividade, xa que actúa como áncora que se engancha no interior da abertura xenital da femia. Estes escleritos non parecen danar significativamente o tracto reprodutivo da femia (como si se observa en especies similares), xa que os escleritos están menos desenvolvidos que os de especies como *Callosobruchus maculatus*. O órgano copulador do macho, cando está estendido pode ser de case dúas veces o tamaño total do escaravello, mais soamente se insire dentro da femia a súa punta durante a reprodución.

Comportamento
-------------

### Finximento da morte

*C. chinensis* presenta un comportamento de finximento da morte como un método antidepredadores. Durante este comportamento, con certos estímulos que "espertan" o insecto, o escaravello rola sobre as súas costas e curva as súas patas. Isto úsano probablemente para disuadir a avespas parasitoides de que o depreden.

A temperatura altera este comportamento nos escaravellos adultos. A medida que aumentan as temperaturas, este comportamento faise menos común. Un tamaño corporal máis grande tamén supón un declive nesta tanatose.

### Copulación heteroespecífica

Os machos de *C. chinensis* intentan copular con femias de *Callosobruchus maculatus*. Isto obsérvase comunmente nestes insectos cando estas dúas especies do mesmo xénero solapan os seus nichos principais. Este comportamento reduce a fecundidade das femias en *C. maculatus*, aínda que non está claro por que acontece. Esta copulación heteroespecífica indiscriminada tamén se observou cando estaban presentes femias de *C. chinensis*.

Notas
-----

1. ↑  Srinivasan, T.; Durairaj, C. (2008). "Damage Potential of Bruchids in Different Edible Legumes and Interspecific Competition Between Two Species of *Callosobruchus spp*. (Bruchidae: Coleoptera)". *ICFAI Journal of Life Sciences* **2** (4): 42–49. Arquivado dende o orixinal o 07 de setembro de 2015. Consultado o 21 de maio de 2016.
2. ↑  Chandra, Girish. "*Callosobruchus chinensis* The Pulse Beetle Cowpea Bruchid". *IASZOOLOGY.COM*. IAS Zoology. Consultado o 28 November 2014.
3. 1 2 3  Kyogoku, D; Nishida, T. (2013). "The mechanism of the fecundity reduction in *Callosobruchus maculatus* caused by *Callosobruchus chinensis* males". *Population Ecology* **55** (1): 87–93. doi:10.1007/s10144-012-0344-3.
4. 1 2 3  Yanagi, S.; Saeki, Y.; Tuda, M. (2013). "Adaptive Egg Size Plasticity for Larval Competition and its Limits in the Seed Beetle *Callosobruchus chinensis*". *Entomologia Experimentalis et Applicata* **148** (2): 182–187. doi:10.1111/eea.12088.
5. 1 2 3 4 5  Varma, S.; Anadi, P. (2010). ". Biology of Pulse Beetle (*Callosobruchus chinensis* Linn. Coleoptera: Bruchidae) and Their Management Through Botanicals on Stored Mung Grains in Allahabad Region". *Legume Research: An International Journal* **33** (1): 38–41.
6. ↑  Neog, P. (2012). "Studies on adult longevity of *Callosobruchus chinensis* (L.) developing in different pulses". *International Journal of Bio-resource and Stress Management* **3** (3): 383–386.
7. ↑  Sakuri, G.; Himuro, C.; Kasuya, E. (2012). "Intra-specific Variation in the Morphology and the Benefit of Large Genital Sclerites of Males in the Adzuki Bean Beetle (*Callosobruchus chinensis*)". *Journal of Evolutionary Biology* **25** (7): 1291–1297. doi:10.1111/j.1420-9101.2012.02517.x.
8. 1 2  Miyatake, T.; Harano, T.; Okada, K. (2008). "Negative relationship between ambient temperature and death-feigning intensity in adult *Callosobruchus maculatus* and *Callosobruchus chinensis*". *Physiological Entomology* **33** (1): 83–88. doi:10.1111/j.1365-3032.2007.00607.x.
9. ↑  Hozumi, N.; Miyatake, T, (2005). "Body-size dependent difference in death-feigning behavior of adult *Callosobruchus chinensis*". *Journal of Insect Behavior* **18** (4): 557–566. doi:10.1007/s10905-005-5612-z.

|  |  |
| --- | --- |
| Control de autoridades | 
* Wd: Q14950867
* MAG: 2779044327

 |

|  |  |
| --- | --- |
| Identificadores taxonómicos | 
* ADW: Callosobruchus\_chinensis
* BioLib: 12280
* BugGuide: 886098
* Dyntaxa: 105966
* EOL: 1172675
* EPPO: CALSCH
* EUNIS: 263293
* FE: 243574
* FE-New: ID
* GBIF: 1047341
* iNaturalist: 455499
* IRMNG: 10852204
* ISC: 10986
* ITIS: 187742
* NBN: NBNSYS0000011078
* NCBI: 146774
* Soortenregister: 173824
* TAXREF: 241879
* uBio: 324493

 |

|  |  |
| --- | --- |
| Identificadores | 
* UMLS: C1070665

 |